Десанка Максимовић, Чим се сретнемо

Чим се сретнемо,

отвара се дворац зачарани

чије ми само имамо кључе

и прошлост сине као комета

што снопове светлости за собом вуче

изумрлога једног света.

Чим се сретнемо,

разговор се међ нама поведе немо,

отвара се сунчана шкриња

где су посавијали прозирна крила

сви наши дани,

сећање заромори, заромиња.

Чим се сретнемо,

заронимо у вирове успомена

као гњурци

што траже румене спрудове корала,

у океанске таласе суре.

Чим се сретнемо,

Сетимо се месечевог истог сјаја,

истих облака, стаза и тмини,

као два путника у туђини

истога светлог завичаја.

**Водећа питања:**

**1. Каква осећања преовлађују у песми?**

**2. Објасни значење метафора ,,румени спруд“, ,,зачарани дворац“.**